‘Uitbranding’ nou amptelik ‘n diagnoseArgieffoto (Foto: geralt/Pixabay) Die Wêreldgesondheidorganisasie (WGO) het “uitbranding” vandeesweek amptelik as ŉ beroepsprobleem erken. Dié sindroom is nou gepubliseer in die agentskap se handboek van mediese diagnose, wat gesondheidspraktisyns wêreldwyd lei. Simptome van uitbranding sluit uitputting, ŉ negatiewe gevoel oor jou werk, en moeite om jou werk doeltreffend te doen, in. Volgens die WGO word uitbranding veroorsaak deur “chroniese stres in die werksplek wat nie suksesvol bestuur word nie”. Die WGO het dit benadruk dat “uitbranding” nie as ŉ mediese toestand geklassifiseer is nie. Dokters kan egter uitbranding diagnoseer as ŉ pasiënt die drie simptome het. “Dit word spesifiek in die beroepskonteks gebruik en moet nie aangewend word om ervaring in ander lewensfasette te beskryf nie.” Aldus BuzzFeed is “uitbranding” vir die eerste keer in die mid-1970’s beskryf toe die sielkundige Herbert Freudenberger dit gebruik het om gevalle te beskryf van “fisiese of geestelike uitputting wat deur te veel werk of stres veroorsaak is”. ŉ Gallup-peiling het verlede jaar bevind nagenoeg 1 uit 4 werknemers voel dikwels of deurgaans of hulle aan uitbranding ly met ŉ bykomende 44% wat sê hulle voel “soms” of hulle uitgebrand is.